stanford-oval/wikipedia huggingface dataset:
דניאל בריאן
קריירת היאבקות > ROH > חזרה ל-ROH

ב -11 במאי, עשה דניאלסון את חזרתו ל-ROH באירוע "Reborn Again", ובו הוא ניצח את שיין הגאדורן ומאוחר יותר את אדם פירס. ב-12 במאי, ROH צילמה לראשונה את אירוע השלם וצפה הראשון שלה, "Respect is Earned", שבו דניאלסון התאבק לצד אלוף העולם של ROH, טאקשי מורישימה כנגד נייג'ל מקגינס וקנטה, הקבוצה של דניאלסון ניצחה כתוצאה מהכנעה שדניאלסון ביצע על קנטה. דניאלסון חזר כדי להתחרות על התואר העולמי של ROH וניצח את נייג'ל מק'גינס באירוע "Domination". באירוע "Manhattan Mayhem", הפסיד דניאלסון נגד טאקשי מורישימה ולא זכה באליפות. דניאלסון סבל מרשתית מנותקת באותו הזמן ועבר ניתוח. לאחר ניתוחו חזר דניאלסון כדי להילחם נגד מורישימה שוב, ובאירוע "Man Up" דניאלסון הפסיד כי לא היה מסוגל להשיב לשופט ונפסל. מורישימה חזר לחברה באירוע "Final Battle 2008", ובאירוע דניאלסון ניצח את מורישימה וזכה באליפות.
כחלק משיתוף הפעולה של ROH עם הארגון NOAH, האירוע "Tokyo Summit" התקיים בטוקיו שביפן, ב-14 בספטמבר, שם נאבק דניאלסון נגד האלוף במשקל כבד הצעיר, יושינובו קאנמארו, וזכה באליפות. דניאלסון הביס את קאצ'ואיקו נאקאשימה באירוע "Glory By Honor VII" ושמר על האליפות. כשדניאלסון חזר ליפן ב-13 באוקטובר, הוא הפסיד את האליפות לקנטה. באירוע "Rising Above 2009" נלחם דניאלסון נגד נייג'ל מק'גינס על האליפות במשקל כבד לצעירים, אך לא הצליח לזכות בה.
ROH ערכו את הופעת הבכורה שלהם בטלוויזיה הלאומית, ודניאלסון ערך את הופעת הבכורה הטלוויזיונית שלו בקרב המרכזי של הפרק השלישי של התוכנית והביס את אוסטין אריס. בפרק אחר כך היה על דניאלסון להיאבק בטיילר בלאק, בקרב שהסתיים בתיקו ובכך התחילה בין השניים יריבות. דניאלסון הפך מעורב יותר בניסיון לזכות באליפות הזוגות של ROH, ומתוך כבוד ליריבו, הוא הציע בבלאק להיות בן זוגו. שניהם ניסו לזכות בתואר מספר פעמים אך לא הצליחו והתפרקו.
ב-23 באוגוסט 2010, דניאלסון הכריז כי חתם על חוזה עם ה-WWE. לפני עזיבתו, הוא יצא לסיבוב ההופעות של ROH שנקרא "The Final Countdown Tour", ובו נלחם נגד אוסטין אריס על אליפותו אבל הפסיד. ב-26 בספטמבר, באירוע "Glory by Honor VIII" הוא ניצח בקרבו האחרון בארגון ROH נגד נייג'ל מק'גינס.
WWE > NXT

דניאלסון התחיל את דרכו ב-WWE בליגת הפיתוח של הארגון, FCW (שונה בהמשך ל-NXT Wrestling). שם הבמה שלו שונה ל"דניאל בריאן" וכעבור חודש בליגת הפיתוח הוא עבר לתוכנית NXT. "החונך" שלו שם היה המיז, שהיה איתו ביריבות וגם עם מייקל קול. אף על פי שבריאן לא זכה בשום קרב ב-NXT, הוא דורג מקום 1 בסקרי התוכנית. ב-10 במאי, בפרק של התוכנית Raw הוא זכה בניצחון הראשון שלו ב-WWE נגד סנטינו מארלה. אף על פי שהודח מ-NXT, המשיך בריאן להופיע ולהתראיין בתוכנית ולתקוף את מייקל קול והמיז.
WWE > זכייה באליפות ארצות הברית (2011-2010)

בריאן המשיך להתחרות ב-WWE בקרבות יחידים וב-31 במאי 2010 הוא ניצח את המיז ב-Raw. שבוע לאחר מכן הוא וכמה מטירוני התוכנית NXT, תקפו את ג'ון סינה במשך קרב המרכזי של התוכנית, ובריאן חנק שדרן ועל כן שוחרר מארגון. לאחר כמה חודשים בארגוני היאבקות עצמאיים, הוא חזר ל-WWE ב-15 באוגוסט 2010, באירוע סאמרסלאם כחלק מקבוצת ה-WWE שנלחמו נגד "הנקסוס" (מתמודדי העונה הראשונה של תוכנית ה-NXT). בריאן הודח על ידי וייד בארט מהקרב לאחר שחבר הקבוצה של בריאן, "המיז", תקף אותו. ב"ליל האלופים" נלחם בריאן ניצח את המיז וזכה באליפות ארצות הברית. באירוע גיהנום בכלוב ניצח בריאן את המיז ואת ג'ון מוריסון בקרב הכנעות משולש. ב-Bragging Rights ניצח בריאן את האלוף הבין יבשתי, דולף זיגלר, בקרב אלוף נגד אלוף. באירוע Survivor Series שוב בריאן שמר את האליפות אצלו לאחר שהביס את טד דיביאסי. בפרק של Raw שהתקיים ב-14 במרץ, בריאן הפסיד נגד שיימוס ואיבד את תואר אלוף ארצות הברית.
WWE > מר כסף בבנק וזכייה באליפות העולם במשקל כבד (2012-2011)

ב-26 באפריל, כחלק מדראפט 2011, בריאן הועבר לתוכנית סמאקדאון. באירוע "כסף בבנק" שהתקיים ב-17 ביולי, בריאן ניצח בקרב ה"כסף בבנק" של סמאקדאון, מה שזיכה אותו בקרב על אליפות העולם במשקל כבד בכל זמן ומקום שירצה במשך השנה הקרובה. ב-22 ביולי, הכריז בריאן כי הוא יפדה את החוזה ברסלמניה 28. לאחר כמה חודשים של הפסדים בקרבותיו של בריאן, הוא נכנס ליריבות נגד אלוף העולם במשקל כבד, מארק הנרי. ב-4 בנובמבר, מארק הנרי הזמין את בריאן לקרב רגיל (לא על התואר) כדי להוכיח לו שהוא לא יכול לזכות באליפות. באמצע הקרב, ביג שואו התפרץ לזירה ואיגרף את מארק הנרי באמצעות אגרוף הנוקאאוט שלו וגרם להנרי לנצח על ידי פסילה. ביג שואו, שהיה חברו הטוב של בריאן, שכנע אותו לפדות את חוזהו, אך לפני שהתחיל הקרב, הנרי תקף את בריאן וביג שואו. ב-25 בנובמבר, ביג שואו תקף בשנית את הנרי ואז בריאן פדה את חוזהו והוא ניצח בקרב וזכה באליפות העולם במשקל כבד, אך זכייתו בוטלה על ידי המנהל הראשי של סמאקדאון, תאודור "טדי" לונג, מהסיבה שהנרי היה פצוע והנרי נשאר אלוף העולם ומזוודת הכסף בבנק חזרה לבריאן. ב-29 בנובמבר, בפרק של סמאקדאון, בריאן הפסיד להנרי בקרב כלוב ולא זכה באליפות העולם במשקל כבד. במשך חודש נובמבר, בריאן נכנס למערכת יחסים עם המתאבקת AJ לי.
לבסוף, בריאן פדה את החוזה על האליפות באירוע TLC: שולחנות, סולמות וכיסאות נגד ביג שואו, שהביס את מארק הנרי מוקדם יותר באירוע, ובריאן ניצח את ביג שואו וזכה באליפות העולם במשקל כבד. לאחר הזכייה באליפות, בריאן נהפך לדמות "רעה" ומלאת ביטחון עצמי מופרז. ברויאל ראמבל 2012, בריאן ניצח את ביג שואו ואת מארק הנרי בקרב כלוב, בכך שברח מהכלוב ראשון. באירוע "תא ההדחות", בריאן הביס את ביג שואו, קודי רודס, סנטינו מארלה, וייד בארט וקאלי הענק בקרב "תא ההדחות" ושמר על אליפות העולם בידיו. אחרי הקרב, שיימוס תקף את בריאן ובחר אותו כיריב שלו ברסלמניה (שיימוס זכה בקרב הרויאל ראמבל) על אליפות העולם במשקל כבד. ברסלמניה 28, הפסיד בריאן את אליפות העולם במשקל כבד לשיימוס ב-18 שניות בלבד מכיוון ש-AJ התנשקה איתו ושיימוס הפתיע אותו וביצע עליו את תרגיל הסיום שלו, הברוג קיק. בתור מחאה לאורכו הקצר של הקרב, ב-Raw, יום אחרי הרסלמניה, האולם היה מלא במעריצים שצועקים "כן!" כפי שבריאן היה נוהג לעשות לאחר ניצחון בקרב. בריאן האשים את AJ בהפסדו ונפרד ממנה, מה שגרם לה ל"טראומה נפשית". באירוע "חוקי אקסטרים", בריאן נכשל בהחזרת האליפות לידיו, לאחר שהפסיד לשיימוס בקרב 2 מתוך 3 הצמדות, שבו הוא הצליח להצמיד את שיימוס פעם אחת.
WWE > יריבות נגד רנדי אורטון

ב-14 ביוני, קיין, דניאל בריאן ורנדי אורטון ניצחו את "המגן" וכתוצאה מכך נקבע כי דניאל בריאן ורנדי אורטון ילחמו על אליפות הזוגות של ה-WWE באירוע פייבאק. באירוע זה, שהתקיים ב-16 ביוני, דניאל בריאן ורנדי אורטון הפסידו לרומן ריינס וסת' רולינס (חלק משלישיית "המגן") ולא זכו באליפות הזוגות של ה-WWE. ב-17 ביוני, רנדי אורטון ודניאל בריאן החלו בסכסוך בגלל ההפסד באירוע פייבאק על אליפות הזוגות. הם נלחמו בקרב ללא חוקים שבו רנדי אורטון ניצח. בתוכנית סמאקדאון שהתקיימה ב-21 ביוני, בריאן ניצח מפני שאורטון שהה מחוץ לזירה 10 שניות רצופות. ב-24 ביוני בתוכנית Raw, השניים נלחמו שוב ובריאן ניצח כתוצאה מכך שאורטון נכנע ואחרי הקרב, אורטון לחץ את ידו של בריאן ועזב את הזירה. באירוע "כסף בבנק", בריאן הפסיד בקרב ה"כסף בבנק" של Raw. יום לאחר מכן ב-Raw, ג'ון סינה ביקש מהקהל שיבחר לו יריב לקרב על אליפות ה-WWE והקהל בחר את דניאל בריאן. שבוע לאחר מכן, המנהל הכללי של Raw, בראד מדוקס, החליט כי בריאן לא מתאים לקרב נגד סינה והוא קבע לו שלושה קרבות בערב אחד, נגד ג'ק סוואגר שאותו ניצח על ידי הכנעה, את אנטוניו סזארו הוא ניצח מהצמדה לספירת שלוש ואת רייבאק הוא ניצח מפסילה על כך שזרק אותו דרך שולחן. באותו ערב, מר מקמהן בחר שהוא ילחם מול קיין, חבר בצמד Hell No לשעבר, ביחד עם בריאן בשבוע שאחרי, ניצח בריאן את קיין בהצמדה.
WWE > זכייה באליפות ה-WWE ויריבות נגד ג'ון סינה ורנדי אורטון

ב-18 באוגוסט, באירוע סאמרסלאם 2013, ניצח בריאן את האלוף ה-WWE ג'ון סינה בקרב שבו טריפל H היה השופט המיוחד וזכה באליפות ה-WWE בפעם הראשונה בקריירה שלו. אחרי הקרב, טריפל H תקף את דניאל בריאן בכך שביצע עליו את תרגיל הסיום שלו, הפדיגרי, ואז רנדי אורטון הגיע לזירה במהירות, פדה את מזוודת הכסף בבנק שלו וזכה באליפות ה-WWE. ב-Raw, טריפל H רצה לדבר עם בריאן אבל "המגן" תקפו אותו ואחר כך שהוא בא לזירה רנדי אורטון ביצע עליו RKO. בסמאקדאון, בריאן ניצח את ווייד בראט ובכך הוכרז כיריב של אורטון על אליפות ה-WWE בליל האלופים. אחרי הקרב אורטון ביצע על בריאן RKO. ב-Raw שבוע לאחר מכן, בריאן ניצח את שלישיית "המגן", ואחרי הקרב "המגן" תקפו אותו יחד עם אורטון.
בליל האלופים, בריאן ניצח את אורטון בקרב חוזר על אליפות ה-WWE וזכה באליפות ה-WWE בפעם השנייה בקריירה שלו. יום לאחר מכן, טריפל H לקח את חגורת האליפות מידי בריאן משום שטען שהוא לא ראוי לה, מאחר שטען שדניאל בריאן ביקש מהשופט, סקוט ארמסטרונג, להשתמש בספירה מהירה.
באירוע באטלגראונד, בריאן ואורטון התמודדו בשנית אחד נגד השני והקרב נגמר בפסילה עקב התערבות של ביג שואו. שבוע אחר כך, בתוכנית של Raw, הוחלט כי שון מייקלס, שאימן את בריאן כשהיה צעיר, יהיה השופט המיוחד בקרב הבא של בריאן נגד אורטון בתוך בקרב "גיהנום בכלוב" באירוע גיהנום בכלוב. באירוע, בקרב בין בריאן לאורטון, ניסה אורטון לבצע על בריאן את תרגיל הסיום שלו, בריאן התחמק והדף אותו אל מייקלס ומייקלס איבד את הכרתו. טריפל H הגיע לזירה, נכנס לכלוב ובדק לשלומו של מייקלס וכשהסתובב כדי לצאת מהכלוב, בריאן תקף אותו בבעיטה לראש ואז מייקלס תקף את בריאן עם תרגיל הסיום שלו, סוויט צ'יין מיוזיק. אורטון ניצל את ההזדמנות, הצמיד את בריאן לספירת שלוש וזכה באליפות ה-WWE.
WWE > יריבות נגד משפחת וויאט

כעבור זמן מה, משפחת וויאט תקפה את בריאן. בריאן שיתף פעולה עם CM פאנק, שגם הוא הותקף על ידי משפחת וויאט, ויחד הם ניצחו את לוק הארפר ואריק רואן (שניים מחברי משפחת וויאט) באירוע סדרת ההישרדות 2013. בטקס פרסי הסלאמי 2013, בריאן נבחר למתאבק השנה ב-WWE. באירוע TLC: שולחנות, סולמות וכיסאות, בריאן הפסיד נגד משפחת וויאט בקרב "הנדיקאפ" - שלושה נגד אחד. ב-30 בדצמבר, בתוכנית האחרונה של Raw לשנת 2013, בריאן הצטרף למשפחת וויאט ושבועיים לאחר מכן בגד בבריי וויאט, מנהיג המשפחה. ברויאל ראמבל הפסיד בריאן לבריי וויאט.
WWE > זכייה באליפות ה-WWE העולמית במשקל כבד ויריבות נגד טריפל H

באירוע רסלמניה 30, בריאן ניצח את טריפל H ובעקבות כך העפיל לקרב על אליפות ה-WWE העולמית במשקל כבד נגד האלוף, רנדי אורטון, ונגד בטיסטה. בריאן ניצח גם בקרב הזה בכך שגרם לבטיסטה להיכנע וזכה באליפות ה-WWE העולמית במשקל כבד. לאחר מכן בפייבאק נלחם בריאן בקיין על אליפות העולם במשקל כבד וניצח אותו. אחרי הקרב, תקף קיין את בריאן ופגע בצווארו. בעקבות הפגיעה, בריאן נותח בצווארו בהצלחה, אך רופאו קבע שבריאן לא יוכל להילחם באירוע "כסף בבנק". במקום זאת נקבע כי באירוע יהיה קרב סולמות על אליפות העולם במשקל כבד.
WWE > רויאל ראמבל 2015 וזכייה באליפות הבין יבשתית

בריאן השתתף בקרב הרויאל ראמבל המסורתי ונכנס אליו כמספר 10 והודח כעבור מספר דקות על ידי בריי וויאט. בריאן ניצח את סת' רולינס ב-Raw שלאחר הרויאל ראמבל והעפיל בעקבות כך לקרב נגד רומן ריינס, בו המנצח יעפיל לקרב על אליפות ה-WWE ברסלמניה נגד ברוק לסנר.. בקרב זה בריאן הפסיד לריינס ולא זכה להעפיל לקרב על האליפות. לאחר מכן, הוא הוכרז כמתמודד בקרב משושה על האליפות הבין יבשתית ברסלמניה 31. ברסלמניה, ניצח בריאן בקרב וזכה באליפות הבין יבשתית.
הפרישה והחזרה להיאבקות

זמן מה לאחר זכייתו באליפות הבין יבשתית, בריאן הצהיר כי עליו לוותר על האליפות עקב בעיות רפואיות שהופיעו בבדיקות MRI שעבר. פרטי הבעיות לא נחשפו לציבור. באותו נאום אמר שעליו להיעדר לזמן בלתי מוגבל ואף יאלץ לפרוש מהיאבקות. ב-8 בספטמבר 2016, בריאן אישר את פרישתו מהיאבקות מקצועית עקב אי כשירות רפואית.
הפרישה והחזרה להיאבקות > ניהול סמקדאון

ביולי 2016, בעקבות פיצול מחודש של Raw וסמאקדאון, דניאל בריאן נבחר להיות המנהל של סמאקדאון.
הפרישה והחזרה להיאבקות > החזרה מהפרישה

ב-20 במרץ 2018, ה-WWE ודניאל בריאן לאחר כמה זמן הודיעו בתוכנית סמקדאון שהוא קיבל אישור רפואי לחזור לזירה, וזאת אחרי שכבר הודיע על פרישה מהיאבקות וקיבל הוראה לפרוש בפברואר 2016. ה-WWE הודיעו שבריאן ביקש בשנתיים האחרונות שהוא יעבור עשרות בדיקות ברחבי ארצות הברית, ולאחר מכן הוא קיבל אישור מכל הרופאים לחזור להתאבק. בריאן סבל מפגיעות ראש, מהתקף פרכוס אפילפטי וזעזועי מוח רבים. בריאן אמר בטוויטר: "לפרוש מהזירה היה אחד מהרגעים הקשים בחיי. הודות לאנשים המדהימים שסביבי הצלחתי להילחם על החלום שלי והרגע הזה מרגיש סוריאליסטי".
ב-13 בנובמבר 2018 בתוכנית סמאקדאון לייב זכה בריאן באליפות ה-WWE בפעם הרביעית בקריירה שלו לאחר שניצח את האלוף לשעבר AJ סטיילס.
בריאן נשוי למתאבקת ברי בלה, מהתאומות בלה ואלופת הדיוות לשעבר. ב-2018 נולדה להם בת בכורה.
עופר חיון

| --- | --- |

 לידה:  13 בספטמבר 1983 (בן 41) אשדוד, ישראל 
 מדינה:  ישראל ישראל
 פרופיל ב-IMDb
 
עופר חיון (נולד ב-13 בספטמבר 1983) הוא שחקן ישראלי.
ביוגרפיה

נולד כבן זקונים לזוג מורים באשדוד וגדל בה. כשהיה בן שש, נפטר רפאל, אחיו הבכור, מסרטן, כשהוא בן 20. אחיו השני, גדי, נולד עם שיתוק מוחין כתוצאה ממחסור בחמצן בלידה.
למד בבית ספר היסודי הממלכתי־דתי שח"ר ברובע ד' בעיר, והמשיך לתיכון מקיף ב'. אחרי שירות צבאי בשלישות פיקוד העורף בצריפין ובקריה, עבד כעשרה חודשים בצוות הווי ובידור בבתי מלון באילת, שם הכיר את אייל כהן, מנהל הדרך - בית הספר לביטוי בימתי, ובהמשך למד אצלו.
תפקידו הראשון כשחקן היה בשנת 2007 כאשר שיחק במחזה "טלמכוס קליי", מאת לואיס ג'ון קרלינו ובתרגומה של תרצה אתר.
בשנת 2009, השנה השנייה ללימודי המשחק שלו, שיחק עם רונית אלקבץ בסרט הקולנוע "ציון ואחיו", בו גילם את דמותו של מאיר, אחד משני גיבורי הסרט.
בשנת 2011 השתתף בסרט "עדות", הכולל 24 מונולוגים העוסקים בסכסוך הישראלי-פלסטיני, וכן גילם תפקיד משנה בסרט "אודם".
בשנת 2012 השתתף בעונה השנייה של סדרת הטלוויזיה "ילדי ראש הממשלה". עוד באותה שנה השתתף בסדרת הטלוויזיה "אופוריה", בה גילם את דמותו של שוקי, משגיח כשרות בפנימייה צבאית.
בשנת 2013 שיחק בסרט הקולנוע "בננות". בחנוכה אותה שנה שיחק במחזה "שלושת המוסקטרים", לצדם של אור טרגן, רוני דואני ואחרים. בהמשך, השתתף בסדרת הטלוויזיה "להיות איתה", בה גילם את דמותו של אסף, אחיו של גיבור הסדרה, השואף להיות זמר.
ב-2015 השתתף באחד התפקידים הראשיים בקומדיה הקולנועית "איביזה".
ב-2016 הוא השתתף בסרט "הלהקה האחרונה בלבנון", בו גילם את שלומי.
ב-2017 השתתף בטלנובלה של HOT בידור ישראלי "פולמון". ב-2018 השתתף בסדרה "דאנסטורי", בתפקיד עופר המאמן של פרויקט "פרפקט דאנס".
ב-2020 שיחק בסדרה "מנאייכ". באותה שנה השתתף בסדרה "שעת נעילה".
בשנת 2021 השתתף בקליפ לשיר "שושנים עצובות" אותו ביצעו עדן חסון ויסמין מועלם לכבוד יום הזיכרון לחללי מערכות ישראל.
ב-2022 החל לשחק במחזמר "קזבלן" את קזבלן עצמו לסירוגין עם הזמר איתי לוי, בבימויו של אלדר גוהר גרויסמן, ובהפקת תיאטרון הבימה, ותיאטרון השעה הישראלי. בדצמבר 2022 נפצע בתאונה בסרי לנקה, והוחלף בתפקידו בקזבלן.
ב-2023 שיחק בסדרה "שישה אפסים" בכאן 11.
ב-2024 שיחק בהצגה "דתילונים" בבית ליסין כשחקן ראשי.
לחיון תואר ראשון בניהול ותקשורת מהאוניברסיטה הפתוחה. הוא מלמד באשדוד סדנאות משחק, דבר שהתחיל כפרויקט התנדבותי עם נוער בסיכון.
חיים אישיים

ביוני 2019 נישא לירדן בלום, ובמרץ 2020, השניים התגרשו. באוקטובר 2024 התארס לבת זוגו עומר כליף. מתגורר בתל אביב.
פילמוגרפיה

קולנוע
"ציון ואחיו" (2009)
"עדות" (2011)
"אודם"
"בננות" (2013)
"איביזה" (2015)
"הלהקה האחרונה בלבנון" (2016)
טלוויזיה
ילדי ראש הממשלה (2012)
אופוריה (2012)
להיות איתה (2021-2013)
פולמון (2017)
דאנסטורי (2018)
מנאייכ (2020)
שעת נעילה (2020)
שישה אפסים (2023)
תיאטרון
טלמכוס קליי (2007)
שלושת המוסקטרים (2013)
קזבלן (2022)
דתילונים (2024)
הערות שוליים

↑  אלמנות ללא טבעת: חידוש לשיר של עידן רייכל ליום הזיכרון, באתר "סרוגים", 11 באפריל 2021
↑  רן בוקר, עופר חיון נפצע בסרי לנקה ונותח - ויוחלף זמנית ב"קזבלן", באתר ynet, 26 בדצמבר 2022
↑  מור קומפני, "להיות איתו", פנאי פלוס 1351, 9 ביולי 2015, עמ' 18
↑  ברנדה אזרצקי, עופר חיון פותח שוב את סדנאות המשחק, באתר אשדוד נט, ‏3 בינואר 2017
↑  9 חודשים בלבד אחרי החתונה: השחקן עופר חיון מתגרש, באתר ‏מאקו‏, 15 במרץ 2020
| --- | --- |
בקרת זהויות :  BnF: cb16186166g (data)  ISNI: 0000 0000 7746 5587  SUDOC: 153594748  VIAF: 107612705   WorldCat (עם VIAF): 107612705
Euronext

| --- | --- |


 נתונים כלליים
 בורסה:  בורסת פריז (20 ביוני 2014–ENX)  Euronext Lisbon (17 בספטמבר 2014–ENXP) 
 מייסדים:  בורסת אמסטרדם, Euronext - Euronext Brussels, בורסת פריז 
 תקופת הפעילות:  22 בספטמבר 2000 – הווה (24 שנים) 
 חברות בנות:  Euronext Nordics Holding  Euronext Securities Copenhagen  Nord Pool Spot AS 
 מיקום המטה:  place des Reflets 
 ענפי תעשייה:  שירותים פיננסיים 
 הכנסות:  884,300,000 אירו (נכון ל־2020) 
 יו"ר:  סטפן בוז'נה
 מנכ"ל:  סטפן בוז'נה
 עובדים:  2,129 (נכון ל־31 באוגוסט 2021) 
  
 www.euronext.com
 
Euronext N.V (קיצור של: European New Exchange Technology) היא הבורסה לניירות ערך הגדולה ביותר באירופה והרביעית בגודלה בעולם. היא מפעילה בורסות באוסלו, אמסטרדם, בריסל, דבלין, ליסבון, מילאנו ופריז. נכון ליוני 2024, היו רשומות בה 1,900 חברות בשווי שוק כולל של 6.5 טריליון אירו.
פעילות

Euronext מפעילה שווקים למסחר במניות ונגזרים והיא המרכז הגדול ביותר לרישום איגרות חוב וקרנות נאמנות בעולם. מגוון המוצרים שלה כולל מניות, קרנות הנסחרות בבורסה, כתבי אופציה ותעודות, אג"ח, נגזרים, סחורות ומדדים וכן פלטפורמת סחר במט"ח. Euronext מספקת גם טכנולוגיה ושירותים מנוהלים לצדדים שלישיים. בנוסף לשוק המוסדר העיקרי שלה, היא מפעילה גם את בורסת המשנה Euronext Access, המספקת גישה לרישום מניות עבור ארגונים קטנים ובינוניים. Euronext מספקת שירותי משמורת והסדר באמצעות פיקדונות ניירות ערך מרכזיים (CSD) בדנמרק, נורווגיה ופורטוגל. המשרדים הרשומים של יורונקסט והמטה הארגוני ממוקמים באמסטרדם ובפריז, בהתאמה.
Euronext מפעילה את הבורסות ומדדי ניירות הערך הבאים:
בורסה איטליאנה ומדד הדגל שלה FTSE MIB
יורונקסט אוסלו ומדד הדגל שלה OBX-25
יורונקסט אמסטרדם ומדד הדגל שלה AEX
יורונקסט בריסל ומדד הדגל שלה BEL 20
יורונקסט דבלין ומדד הדגל שלה ISEQ 20
יורונקסט ליסבון ומדד הדגל שלה PSI-20
יורונקסט פריז ומדד הדגל שלה CAC 40
היסטוריה

ההיסטוריה של Euronext מתחילה עם הקמתה של בורסת אמסטרדם בשנת 1602 על ידי חברת הודו המזרחית ההולנדית. הנחשבת למוסד הראשון שסחר בניירות ערך ולא רק בסחורות. נייר הערך הראשון שהונפק ונסחר בבורסה היה של חברת הודו המזרחית ההולנדית שהונפק בעת הקמת הבורסה. המגעים ליצירת בורסה פאן-אירופית החלו ב-1998, שתחילה הובילו הבורסות של לונדון ופרנקפורט את המהלך.
Euronext עצמה נוסדה בשנת 2000 על ידי מיזוג הבורסות באמסטרדם, פריז ובריסל. ביולי 2001, הפכה יורונקסט לחברה ציבורית שהנפיקה את מניותיה וגייסה 670 מיליון יורו.
מאז צמחה יורונקסט על ידי פיתוח שירותים חדשים ורכישת בורסות נוספות, ולאחר שמוזגה עם הבורסה בניו יורק (NYSE) בין השנים 2007 ל-2014 ופעלה בשם NYSE Euronext, חזרה להיות שוב בורסה אירופאית עצמאית. מאז ההנפקה שלה בשנת 2014, היא הרחיבה את טביעת הרגל האירופית שלה וגוונה את זרמי ההכנסות שלה באמצעות רכישות נוספות.
בשנת 2005 בחנה הבורסה לניירות ערך בתל אביב אפשרות להצטרף ליורונקסט.
בשנת 2020, בעקבות הברקסיט ועזיבתה של הממלכה המאוחדת את האיחוד האירופי ואת השוק האירופי האחיד, נאלצה בורסת לונדון למכור את "בורסה איטליאנה", אותה רכשה ב-2007, ל-Euronext. בנובמבר 2021 העבירה Euronext גם את המסחר שלה בנגזרים וסחורות, שהתבצעה בלונדון, למסלקה של "בורסה איטליאנה".
חברות ישראליות בבורסה

בבורסה נרשמו למסחר במשך השנים מספר חברות ישראליות, או חברות בבעלות ישראלית, בין השאר: קרדן, פייטון פלאנר, אסטרה טכנול, סופרקום, CMT מדיקל, יוניטרוניקס ומדיוויז'ן.
ממלכת דיין

| --- | --- |

  דיין והברברים הדרום-מערביים בתחילת תקופת האן. אדום מייצג נוודים, צהוב נווד למחצה וסגול יישובי קבע
 ממשל
 משטר:  מלוכה
 עיר בירה:  בשטח ג'ינינג של ימינו
 גאוגרפיה
 יבשת:  אסיה
 היסטוריה
 הקמה:  ייסוד על ידי גְ'וָאנְג צְ'יָאו
 תאריך:  279 לפנה"ס
 פירוק:  כיבוש על ידי שושלת האן
 תאריך:  109 לפנה"ס
 ישות יורשת:  שושלת האן
 
ממלכת דְייֵן (בסינית: 滇國, בפין-יין: Diān guó) הייתה ממלכה עתיקה שהוקמה על ידי בני הדְייֵן, קבוצה אתנית של שבטים ילידים שאינם סינים (אנ'), שהתמחו בעיבוד מתכות, ושמשכנם היה סביב מישור אגם דיין במרכז צפון יונאן בסין משלהי תקופת האביב והסתיו עד שושלת האן המזרחית. הדיין נדחקו בהדרגה ולבסוף נטמעו בתרבות הסינית של בני ההאן כאשר שושלת האן התפשטה בסדרה של מסעות צבאיים לעבר יונאן של ימינו. הכיבוש והסיפוח של ממלכת דיין על ידי שושלת האן בשנת 109 לפנה"ס הובילו בסופו של דבר להקמת המחוז הצבאי יִיג'וֹאוּ (益州郡 Yì zhōu jùn).
קברים מלכותיים

בני הדיין קברו את מלכיהם באתר שְׁגָ'איְשָׁאן, שנחשף בשנת 1954 ליד כפר שְׁגָ'אי במועצה ג'ינינג ביונאן. הקברים זוהו באמצעות הכיתוב "חותם מלך דיין". הכתובת נכתבה בכתיב חותם (אנ') על חותם קיסרי מזהב שהוענק על ידי קיסר האן למלך דיין. סה-מה צ'יין ציין שהדיין היו אחת משתי הקבוצות האתניות היחידות שקיבלו חותם קיסרי, הקבוצה השנייה היו בני היה-לאנג. שתי החותמות שרדו. החותם של יה-לאנג הופיע ב-2007 מבן לקבוצה האתנית של המיאו בגוויג'ואו, שטען שהוא הצאצא ה-75 של מלך יה-לאנג.
תרבות > עיבוד ברונזה

אנשי דיין היו אומני מתכת מתוחכמים, שיצקו חפצים מברונזה וגם מברזל. חפצי הברונזה של דיין נוצקו בשתי שיטות, שיטת התבניות ושיטת השעווה האבודה. הקברים של אצילי דיין הכילו מערך מרשים של חפצי ברונזה, אם כי קברים מאוחרים של אצילי הדיין הכילו גם חפצים מברזל יצוק מקומי.
תופי ברונזה גדולים שימשו את הדיין כדי לתקשר בקרב. קברים טקסיים של אצילי דיין כללו תופי ברונזה גדולים מלאים בקונכיות פי-הכושי. החלק העליון של התופים הוסר והוחלף במכסה ברונזה.
תרבות > השפעות סאקה

ההיסטוריונים ירוסלב לבדיינסקי (Iaroslav Lebedynsky) וויקטור מאיר (Victor H. Mair) משערים שייתכן שכמה מבני עם הסאקה (עם) היגרו לאזור יונאן בדרום סין בעקבות גירושם על ידי בני היְוֵּאגְ'ה במאה השנייה לפני הספירה. חפירות חשפו חפצי אמנות פרהיסטוריים מתרבות הדיין ביונאן, כדוגמת תופים, המתארים סצנות ציד של פרשים בני גזע קווקזי בבגדים מרכז אסייתיים. הסצנות המתוארות בתופים אלה לפעמים מתארות פרשים אלו עוסקים בציד. סצנות נמרים התוקפים שוורים מזכירות לפעמים גם את האמנות הסקיתית הן בבחירת הנושאים והן בצורה.
השור מוצג פעמים רבות ביצירות האמנות של דיין. אבזם חגורת הברונזה הזה, למשל, מראה לוחמים עוטי שריון של דיין סביב שור ועגלים.
מכסה ברונזה של דיין המתאר פרש בקרב
כלי דיין המתאר רוכב מוקף בארבעה שוורים הניצודים על ידי טיגריסים
תרבות > תיאור חברת דיין

מכסי הברונזה כוסו בפסלונים ומבנים מיניאטוריים, המתארים סצנות שונות מחיי עם הדיין. מכסי הברונזה מתארים את אנשי דיין שעסקו בפעילות יומיומית כמו ציד, חקלאות ואריגה. סצנות אחרות מתארות את פעילות הפנאי של אנשי דיין, כמו קרב שוורים, ריקודים וביצוע מוזיקה. אנשי דיין לבשו טוניקות מעל מכנסיים קצרים ועצבו את שיערם בציציות. מכסי הברונזה אישרו את התיאור של סה-מה צ'יין של תסרוקת דיין.
סצנות רבות תיארו את הדיין במלחמה, לרוב כשהם רוכבים על סוסים. עדויות ארכאולוגיות מראות כי סוסים בויתו על ידי עם הדיין כבר במאה השישית לפני הספירה. מכסי הברונזה תיארו גם את בני הדיין עורפים את ראשיהם של אויביהם (שתסרוקתם הייתה של צמות ארוכות).
הממלכה התבססה על חקלאות, חפצי הברונזה מראים גם ציד ראשים, קורבנות אנושיים ועבדים כחלק מחברת דיין.
דגם בית מברונזה, תרבות דיין
מנורה של דיין בצורת עבד
פנים של בן דיין
עבד דיין אוחז שמשיה
אישה מבנות דיין
רקדניות ומוזיקאיות מבנות דיין
מכסה ברונזה המתאר קורבן אדם
תרבות > חורבות תת-מימיות

הארכאולוגים גילו שרידים של מבנים ושברי חרסים מתקופת דיין שהוצפו במי אגם פושיין והצליחו לתארכם בעזרת תיארוך פחמן-14.
תרבות > חפצים אחרים

בדָאבָּוֹנָה, אתר הקשור לתרבות דיין, גילו הארכאולוגים קבר עם ארון קבורה כפול. הארון החיצוני עשוי עץ והארון הפנימי עשוי ברונזה. הארון הפנימי עוצב בצורת בית ושוקל מעל ל-157 קילוגרם.
המוזיאון המחוזי של יונאן מחזיק בשרידים ארכאולוגיים רבים של תרבות דיין.
גלריה

חרב ברונזה עם ניצב בנושא ציד ראשים מתרבות דיין של יונאן העתיקה (בערך 100 לפני הספירה) נחשפה בג'יאנצ'נג ומוצגת במוזיאון המחוזי של יונאן, גְווָאנְדוּ, קונמינג, 2016
חותם ממלכת דיין
בני דיין מטפלים בשור
בני דיין עם שור
פסל ברונזה של ממלכת דיין (נמרים תוקפים שור), המאה ה-3 לפני הספירה, יונאן, סין.
גביע יין של דיין
ארון קבורה בצורת בית מברונזה, ממלכת דיין
לקריאה נוספת

Allard, Francis (1999). "The archaeology of Dian: trends and tradition". Antiquity. 73 (279): 77–79. doi:10.1017/S0003598X00087858.
Blench, Roger; Sagart, Laurent; Sanchez-Mazas, Alicia (2015). The Peopling of East Asia: Putting Together Archaeology, Linguistics and Genetics. Routledge. ISBN 9781138862234.
Booz, Patrick R. (2007). Yunnan (3, illustrated ed.). Passport Books. ISBN 962-217-210-5.
Gaubatz, Piper Rae (1996). Beyond the Great Wall: urban form and transformation on the Chinese frontiers (illustrated ed.). Stanford University Press. ISBN 0-8047-2399-0.
Gernet, Jacques (1996). A history of Chinese civilization. Cambridge University Press. p. 73. ISBN 0-521-49781-7. נבדק ב-2011-05-08.
Haw, Stephen G. (2005). Marco Polo's China : a Venetian in the realm of Khubilai Khan. New York: Routledge. ISBN 978-0415348508.
Higham, Charles (1996). The Bronze Age of Southeast Asia (Transferred to digital reprinting ed.). Cambridge [England]: Cambridge University Press. ISBN 9780521565059.
Lebedynsky, Iaroslav (2006). Les Saces: les Scythes d'Asie, VIIIe siècle av. J.-C., IVe siècle apr. J.-C. Paris: Errance. ISBN 978-2877723374.
Mallory, J.P.; Mair, Victor H. (2008). The Tarim mummies : ancient China and the mystery of the earliest peoples from the West (1st pbk. ed.). London: Thames & Hudson. ISBN 978-0500283721.
Manning, Patrick (2006). World history: global and local interactions. Markus Wiener Publishers. ISBN 1-55876-395-3.
Shennan, Stephen (1989). Archaeological approaches to cultural identity (illustrated ed.). Unwin Hyman. ISBN 0-04-445016-8.
Yao, Alice (2008). Culture Contact and Social Change Along China's Ancient Southwestern Frontier, 900 B.C.--100 A.D. ProQuest. pp. 32–. ISBN 978-0-549-51256-1.
Watson, Burton (1993), Records of the Grand Historian by Sima Qian: Han Dynasty II (Revised Edition, Columbia University Press
Stark, Miriam T. (ed), Archaeology of Asia, ISBN 1-4051-0213-6
Yang, Bin, 2004, Horses, silver, and cowries: Yunnan in global perspective. Journal of World History 15(3): 281-322.